በግድቡ ላይ የሚደረገው የሶስትዮሽ ውይይት ከሁለት ሳምንት በኋላ ይካሄዳል
-የኢትዮጵያ፣ ግብጽ እና ሱዳን የውጭ ጉዳይ እና የውሃና መስኖ ሚኒስትሮች ያደረጉት ውይይት በሳምንቱ መጨረሻ በሱዳን ካርቱም ከተማ ተካሂዷል።የተደረገው ውይይት በመግባባትና በወዳጅነት መንፈስ የተካሄደ መሆኑን፥ የውጭ ጉዳይ ሚኒስቴር ቃል አቀባይ አቶ ተወልደ ሙሉጌታ ተናግረዋል።የግድቡን ማህበራዊ ኢኮኖሚያዊ ተፅዕኖ አስመልክቶ ጥናት እንዲያደርጉ የተመረጡ ዓለም አቀፍ አማካሪ ድርጅቶችን በተመለከተ የተደረገው ውይይትም ስኬታማ እንደነበር ገልጸዋል።በተያያዘም በታላቁ የህዳሴ ግድብ ዙሪያ የተደረገው የሶስትዮሽ ውይይት ውጤታማ እንደነበር የግብጽ የመስኖ ሚኒስትር ገልጸዋል።ሚኒስትሩ ሆሳም ሞጋዚ፥ ውይይቱ ስኬታማ እና እስካሁን ከተደረጉት የተለየ እንደነበር ገልጸዋል።ሀገራቸውም  ግብጽም ለመጀመሪያ ጊዜ የግድቡን ሁኔታ በተመለከተ ከኢትዮጵያ እና ከሱዳን የውሃ ሚኒስትሮች በተጨማሪ እና የውጭ ጉዳይ ሚኒስትሮችም ጋር ውይይት ማድረጓንም  ተናግረዋል።የግድቡን አጠቃላይ ሁኔታ አስመልክቶ የሚደረገው ጥናት ያለውን ጠቀሜታ እና ስለ ግድቡ አጠቃላይ የግንባታ ሂደት በተመለከተ በስፋት እንደተወያዩም አስረድተዋል።እስካሁን በተደረጉ ውይይቶችም በአንዳንድ ጉዳዮች ላይ መግባባት እንደደረሱ ጠቅሰው፥ ቀጣይ ውይይቶች እንደሚካሄዱ ተናግረዋል።ኢትዮጵያ፣ ግብጽ እና ሱዳን በታላቁ የህዳሴ ግድብ ላይ በመርህ ደረጃ የስምምነት ሰነድ ባለፈው መጋቢት ወር መፈራረማቸው ይታወሳል።ግድቡን አስመልክቶ የሶስቱ ሃገራት ቀጣይ ውይይት በፈረንጆቹ አዲስ አመት ዋዜማ በሱዳን ካርቱም ይካሄዳል።(ኤፍ.ቢ.ሲ)